CELEX: 32019D1182
Language: et
Date: 2019-07-03 00:00:00
Title: Komisjoni otsus (EL) 2019/1182, 3. juuli 2019, mis käsitleb kavandatud kodanikualgatust „ELi õigus, vähemuste õigused ja Hispaania institutsioonide demokratiseerimine“ (teatavaks tehtud numbri C(2019) 4972 all)

11.7.2019   
               
               
                  ET
               
               
                  Euroopa Liidu Teataja
               
               
                  L 185/46
               
            
         KOMISJONI OTSUS (EL) 2019/1182,
         3. juuli 2019,
         mis käsitleb kavandatud kodanikualgatust „ELi õigus, vähemuste õigused ja Hispaania institutsioonide demokratiseerimine“
         
            
               (teatavaks tehtud numbri C(2019) 4972 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,
         ning arvestades järgmist:
         
                     (1)
                  
                  
                     Kavandatud kodanikualgatuse „ELi õigus, vähemuste õigused ja Hispaania institutsioonide demokratiseerimine“ sisu on järgmine: „Süsteemsed riskid Hispaanias, vähemusrühmade kohtlemine ja tungiv vajadus julgustada võtma meetmeid, et toetada riigi demokratiseerimist ja viia see kooskõlla ELi õiguse aluspõhimõtetega“.
                  
               
                     (2)
                  
                  
                     Kavandatud kodanikualgatuse eesmärgid on järgmised: „Meie eesmärk on tagada, et nii komisjon kui ka Euroopa Parlament oleksid täielikult teadlikud Hispaania praegusest olukorrast, riigi süsteemsetest riskidest, suutmatusest järgida ELi õigusnorme ja juhtpõhimõtteid ning vajadusest võtta Hispaania demokraatliku olukorra parandamiseks kasutusele mehhanisme, et tagada sellega vähemusrühmade ja kõigi Hispaania kodanike õigused ja vabadused ELi õiguse ja õigusaktide abil.“
                  
               
                     (3)
                  
                  
                     Euroopa Liidu lepinguga (ELi leping) tugevdatakse liidu kodakondsust ja täiustatakse liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (4)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanikke osalema ja muuta liit ligipääsetavamaks.
                  
               
                     (5)
                  
                  
                     Määruse (EL) nr 211/2011 artikli 4 lõike 2 kohaselt registreerib komisjon kavandatud kodanikualgatuse, kui täidetud on artikli 4 lõike 2 punktides a–d esitatud tingimused.
                  
               
                     (6)
                  
                  
                     Kavandatud kodanikualgatusega kutsutakse komisjoni üles uurima olukorda Hispaanias seoses Kataloonia piirkonna iseseisvumisliikumisega Euroopa Parlamendile ja nõukogule esitatud komisjoni teatise „ELi uus õigusriigi tugevdamise raamistik“ (COM (2014)158) kontekstis ja võtma vajaduse korral sellega seoses meetmeid. Samas ei kutsuta kavandatud kodanikualgatusega komisjoni üles esitama liidu õigusakti ettepanekut.
                  
               
                     (7)
                  
                  
                     Nimetatud põhjustel jääb kavandatud kodanikualgatus ilmselgelt välja komisjoni volituste ulatusest, mille kohaselt komisjon on pädev esitama liidu õigusakti ettepaneku aluslepingute rakendamiseks, nagu on ette nähtud määruse (EL) nr 211/2011 artikli 4 lõike 2 punktiga b, tõlgendatuna koostoimes nimetatud määruse artikli 2 punktiga 1,
                  
               ON VASTU VÕTNUD KÄESOLEVA OTSUSE:
         
            Artikkel 1
            Käesolevaga keeldutakse kavandatud kodanikualgatuse „ELi õigus, vähemuste õigused ja Hispaania institutsioonide demokratiseerimine“ registreerimisest.
         
         
            Artikkel 2
            Käesolev otsus on adresseeritud kavandatud kodanikualgatuse „ELi õigus, vähemuste õigused ja Hispaania institutsioonide demokratiseerimine“ korraldajatele (kodanike komitee liikmed), keda esindavad kontaktisikutena Elisenda PALUZIE ja Gérard ONESTA.
         
         
            Brüssel, 3. juuli 2019
            
               
                  Komisjoni nimel
               
               
                  esimene asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.